b'\n_START_ARTICLE_\nSulfatai\n_START_PARAGRAPH_\nSulfatai \xe2\x80\x93 sieros r\xc5\xabg\xc5\xa1ties druskos.\n_START_SECTION_\nSavyb\xc4\x97s\n_START_PARAGRAPH_\nSulfato jonas yra daugiaatomis anijonas, kurio formul\xc4\x97 SO\xe2\x82\x84\xc2\xb2\xe2\x81\xbb, molekulin\xc4\x97 mas\xc4\x97 96,06 (daltonai). Sulfato anijon\xc4\x85 sudaro sieros atomas apsuptas keturi\xc5\xb3 deguonies atom\xc5\xb3, i\xc5\xa1sid\xc4\x97s\xc4\x8diusi\xc5\xb3 tetraedri\xc5\xa1kai._NEWLINE_Sulfatai susidaro, \xc5\xa1iam jonui susijungiant su katijonais, da\xc5\xbeniausiai joniniu ry\xc5\xa1iu, nors gali suformuoti ir kovalentinius cheminius ry\xc5\xa1ius (pvz., dialkilsulfat\xc5\xb3 atveju). Dauguma sulfato drusk\xc5\xb3 yra tirpios vandenyje. Prie i\xc5\xa1im\xc4\x8di\xc5\xb3 priskiriami prakti\xc5\xa1kai netirp\xc5\xabs kalcio sulfatas, stroncio sulfatas ir bario sulfatas (pastarojo \xc5\xa1i savyb\xc4\x97 pritaikoma gravimetriniuose sulfat\xc5\xb3 tirpal\xc5\xb3 tyrimuose).\n_START_SECTION_\nSulfatai aplinkoje\n_START_PARAGRAPH_\nSulfatai \xc4\xaf atmosfer\xc4\x85 patenka aerozoli\xc5\xb3 pavidale, i\xc5\xa1skiriami deginant fosilin\xc4\xaf kur\xc4\x85 bei degant biomasei (augalams). Jie didina atmosferos ir krituli\xc5\xb3 r\xc5\xabg\xc5\xa1tingum\xc4\x85 (r\xc5\xabg\xc5\xa1tusis lietus).\n_START_SECTION_\n\xc4\xaetaka klimatui\n_START_PARAGRAPH_\nTiesioginis poveikis \xe2\x80\x93 sulfatai atmosferoje i\xc5\xa1sklaido \xc5\xa1vies\xc4\x85, tokiu b\xc5\xabdu didindami \xc5\xbdem\xc4\x97s planetos albed\xc4\x85. \xc5\xa0is efektas ma\xc5\xbeina \xc5\xa1iltnamio duj\xc5\xb3 sukeliam\xc4\x85 \xc5\xa1iltnamio efekt\xc4\x85, ta\xc4\x8diau n\xc4\x97ra vientisai pasiskirst\xc4\x99s per atmosfer\xc4\x85, veiksmingiausias netoli dideli\xc5\xb3 pramonini\xc5\xb3 region\xc5\xb3._NEWLINE_Vienas i\xc5\xa1 netiesiogini\xc5\xb3 poveiki\xc5\xb3 yra Twomey efektas, kur sulfatiniai aerozoliai veikia kaip debes\xc5\xb3 kondensacijos branduoliai, tokiu b\xc5\xabdu susidarant daugiau ir smulkesni\xc5\xb3 vandens la\xc5\xa1eli\xc5\xb3, kas padidina \xc5\xa1viesos atspind\xc4\x97jim\xc4\x85 debesyse. Manoma, kad \xc5\xa1is ir kiti netiesioginiai poveikiai (irgi susij\xc4\x99 su debesimis) taip pat sukelia atmosferos v\xc4\x97sinimo efekt\xc4\x85. Gali b\xc5\xabti, kad sulfat\xc5\xb3 buvimas atmosferoje su\xc5\xa1velnina kai kurias pasaulinio at\xc5\xa1ilimo pasekmes.'